Օլա Այնա

Օլա Այնա (անգլ.՝ Ola Aina, հոկտեմբերի 8, 1996(1996-10-08), Սաութուրք), նիգերիացի պրոֆեսիոնալ ֆուտբոլիստ։ Ներկայումս հանդես է գալիս Տորինոյի և Նիգերիայի ազգային հավաքականի կազմում։ Խաղում է եզրային պաշտպանի դիրքում։


== Ակումբային կարիերա ==


=== Չելսի ===
Այնան Չելսիի ակադեմիայի սան է։ 2015 թվականի ամռանը նա ակումբի առաջին թիմի հետ մասնակցեց Չեմպիոնների միջազգային գավաթին, ինչից հետո 2015-16 մրցաշրջանում Ժոզե Մոուրինյոյի կողմից ընդգրկվեց Չելսիի առաջին կազմում։ Թեև Այնան մարզվում էր հիմնական թիմի խաղացողների հետ, նա հանդես էր գալիս Մ19 և Մ21 թիմերի կազմում։ 2016 թվականի ապրիլի 9-ին՝ Սուոնսի Սիթիի դեմ խաղում նա առաջին անգամ հայտնվեց Չելսիի պահեստայինների նստարանին Պրեմիեր Լիգայի խաղում։
2016 թվականի հուլիսի 6-ին Այնան 4 տարվա պայմանագիր կնքեց Չելսիի հետ։ Իր պրոֆեսիոնալ դեբյուտը նշեց օգոստոսի 23-ին՝ Անգլիայի լիգայի գավաթի Բրիստոլ Ռովերսի դեմ խաղում։ Իր առաջին հանդիպումը Պրեմիեր Լիգայում անցկացրեց հոկտեմբերի 15-ին՝ փոխարինելով Վիկտոր Մոզեսին Լեսթեր Սիթիի դեմ խաղում։ 2016-17 մրցաշրջանում Այնան Չելսիի առաջին թիմի կազմում անցկացրեց 6 հանդիպում բոլոր մրցաշարերում։

2017 թվականի հուլիսի 11-ին Այնան վարձավճարով միացավ Հալ Սիթիին։ Իր դեբյուտը ակումբի կազմում նշեց օգոստոսի 5-ին՝ Աստոն Վիլլայի դեմ խաղում։ Օգոստոսի 12-ին նա գոլային փոխանցման հեղինակ դարձավ Բերտոն Ալբիոնի դեմ խաղում։ Իր առաջին գոլը խփեց 2018 թվականի հունվարի 6-ին՝ Անգլիայի գավաթի Բլեքբուրն Ռովերսի դեմ խաղում։ Հալ Սիթիի կազմում Այնան անցկացրեց 46 հանդիպում՝ դառնալով 1 գոլի և 3 գոլային փոխանցման հեղինակ։
2018 թվականի օգոստոսի 14-ին Այնան 3 տարով երկարաձգեց իր պայմանագիրը Չելսիի հետ, ինչից հետո վարձավճարով տեղափոխվեց Տորինո։ Իր դեբյուտը Սերիա A-ում նշեց օգոստոսի 19-ին՝ փոխարինելով Լորենցո Դե Սիլվեստրիին Ռոմայի դեմ խաղում։ Իր առաջին գոլը խփեց 2019 թվականի փետրվարի 10-ին՝ Ուդինեզեի դեմ խաղում։ Մարտի 16-ին նիգերիացին հեռացվեց խաղադաշտից Բոլոնյայի դեմ խաղում՝ կարմիր քարտ ստանալով հանդիպման վերջին րոպեին։ 2018-19 մրցաշրջանում Այնան անցկացրեց 32 հանդիպում՝ դառնալով 1 գոլի և 3 գոլային փոխանցման հեղինակ։
2019 թվականի հունիսի 11-ին Տորինոն 9 միլիոն ֆունտ ստերլինգի դիմաց գնեց Այնայի լրիվ տրանսֆերը։ 2019-20 մրցաշրջանում նիգերիացին սկսեց ավելի շատ հանդես գալ որպես ձախ պաշտպան։ Առաջին հանդիպումը եվրոպական առաջնություններում անցկացրեց 2019 թվականի օգոստոսի 15-ին՝ փոխարինելով Կրիստիան Անսալդիին Եվրոպայի Լիգայի որակավորման երրորդ փուլի Շախտյոր Սոլիգորսկի դեմ խաղում։


== Միջազգային կարիերա ==
Այնան ներկայացրել է Անգլիան տարբեր տարիքային երիտասարդական հավաքականներում։ 2015 թվականի նոյեմբերին նա հրավիրվեց Անգլիայի Մ21 հավաքական՝ Բոսնիա և Հերցեգովինայի ու Շվեյցարիայի դեմ խաղերի համար, սակայն խաղադաշտ դուրս չեկավ։
2017 թվականի մարտի 28-ին Այնան և Չուբա Ակպոմը լուսանկարվեցին Նիգերիայի ֆուտբոլի ֆեդերացիայի նախագահի հետ՝ բանակցություններ վարելուց հետո։ Մայիսին Այնան ձեռք բերեց նիգերիական անձնագիր և հնարավորություն ստացավ ներկայացնել Նիգերիան միջազգային ասպարեզում։ Իր դեբյուտը Նիգերիայի ազգային հավաքականի կազմում նշեց 2017 թվականի հոկտեմբերի 7-ին՝ փոխարինելով Էլդերսոն Էչիեջիլեին Զամբիայի դեմ խաղում։ Իր առաջին հանդիպումը հավաքականի մեկնարկային կազմում անցկացրեց նոյեմբերի 10-ին՝ Ալժիրի հավաքականի դեմ խաղում։
2018 թվականի մայիսին Այնան ներառվեց Նիգերիայի՝ աշխարհի առաջնության համար ընդլայնված թիմում, սակայն չընդգրկվեց հավաքականի վերջնական 23-հոգանոց կազմում։ 2019 թվականի ամռանը Այնան մասնակցեց Աֆրիկայի ազգերի գավաթին՝ անցկացնելով 5 հանդիպում և գոլային փոխանցման հեղինակ դառնալով խմբային փուլի Բուրունդիի դեմ խաղում։ Նիգերիան զբաղեցրեց երրորդ հորիզոնականը մրցաշարում՝ 3-րդ տեղի համար խաղում պարտության մատնելով Թունիսին։


== Կարիերայի վիճակագրություն ==


=== Ակումբային վիճակագրություն ===
2019 թվականի հոկտեմբերի 8-ի դրությամբ


=== Միջազգային վիճակագրություն ===
2019 թվականի հոկտեմբերի 8-ի դրությամբ


== Նվաճումներ ==


=== Ակումբային ===
Չելսի

Պրոֆեսիոնալ զարգացման առաջնություն․ 2013–14
Անգլիայի երիտասարդական գավաթ․ 2013–14, 2014–15
ՈՒԵՖԱ Երիտասարդական գավաթ․ 2014–15, 2015–16
Պրեմիեր Լիգա․ 2016–17


=== Միջազգային ===
Նիգերիա

Աֆրիկայի ազգերի գավաթ. երրորդ տեղ. 2019


== Ծանոթագրություններ ==


== Արտաքին հղումներ ==
Այնայի պաշտոնական Տվիտերի էջը
Այնայի պաշտոնական Ինստագրամի էջը
Այնան transfermarkt-ում
Այնան soccerbase.com-ում
Այնան WhoScored.com կայքում
Այնան Տորինոյի պաշտոնական կայքում
Այնան Պրեմիեր Լիգայի պաշտոնական կայքում
Այնան ՈՒԵՖԱ-ի պաշտոնական կայքում